Meie ilusad uued ridaelamu tüüpi majad asuvad Põlvas Kaasiku tänaval. Meie kodu asub Põlva linnas, kuid meie maja taha jääb ilus metsasalu koos toreda metsarajaga. Meie kodu koosneb kahest eraldi majast. Ühes majas on kolm korterit, teises kaks korterit ning töötegevuste ja koosolekute ruum. Igas korteris on kuus magamistuba, mida elanikud saavad oma soovi järgi sisustada. Ühises köök-elutoas saame vabal ajal diivanil istuda ja vestelda või õhtuti telerit vaadata. Elutoas on ka suur laud, mille ääres sööme ja söögi tegemiseks ettevalmistusi teeme, ühiselt teed või kohvi joome ning tegutseme. Iga korteri verandal on ka mõnusad pingid, kus puhata, vestelda ja aiailu nautida. Maja ümber on ilus suur aed koos kõrgete puudega. Kuna meie kodu on alles nii uus, siis maja ümbrust hakkame alles koos elanikega kujundama. Kindlasti õitsevad seal peagi lilled, plaanime istutada marjapõõsaid ja kasvatada head-paremat kasvuhoones. Meie elanikele on igapäevastes toimetustes abiks 10 tegevusjuhendajat ja üks toitlustusteenindaja, kelle juhendamisel teeme süüa. Lisaks käib meie juures koduõde, kes aitab elanike terviseküsimustele lahendusi leida. Päevad meie kodus näevad välja nagu igas kodus. Elanikud valmistavad ise endale hommiku-, lõuna- ja õhtusöögi ning teevad vajalikke kodutöid nii toas kui õues. Oma päevi sisustavad inimesed erinevate ühistegevustega, teevad käsitööd, lahendavad ristsõnu, loevad ajalehti ja on kursis maailma uudistega. Töötajad juhendavad elanikke vastavalt vajadusele erinevate tegevuste juures. Meie kodu lähedal asuvad nii bussipeatus kui kauplused, jalutuskäigu kaugusele jääb Põlva järv, kus suvel ujumas käia. Vastavalt elanike soovidele ja huvidele külastame kindlasti raamatukogu, spordisaali, kultuurikeskust ja ujulat. Plaanime osaleda ka erinevatel kogukonnaüritustel, käia kinos, teatris ja kontserditel. Põlva Kaasiku kodu on turvaline ja rahulik elupaik inimestele, kes oma haiguse tõttu enam igapäevaselt päris üksinda hakkama ei saa. Tegevusjuhendajad julgustavad ja toetavad elanikke nende igapäevastes tegemistes, aidates neil avastada nii uut ümbruskonda kui ka uus oskusi endas.